Аддзел адукацыі, спорту і турызму Мінскага райвыканкама

Дзяржаўная ўстанова адукацыі

“Вучэбна-педагагічны комплекс яслі-сад – базавая школа в.Каралёў Стан”

АПІСАННЕ ВОПЫТУ ПЕДАГАГІЧНАЙ ДЗЕЙНАСЦІ

«МЕТАДЫ І ПРЫЁМЫ ПАВЫШЭННЯ ВУЧЭБНАЙ МАТЫВАЦЫІ ВУЧНЯЎ НА ЎРОКАХ БЕЛАРУСКАЙ МОВЫ Ў ПАЧАТКОВАЙ ШКОЛЕ”

Лапаціна Юлія Аляксандраўна,

настаўнік пачатковых класаў

8(029) 606-62-18

e-mail: uiopatina123@gmail.com

Мінск, 2018**1. Інфармацыйны блок**

**1.1. Назва тэмы вопыту**

«Метады і прыёмы павышэння вучэбнай матывацыі вучняў на ўроках беларускай мовы ў пачатковай школе”

**1.2. Актуальнасць вопыту**

Ва ўмовах інфармацыйнага грамадства асаблівай увагі ў працэсе навучання беларускай мове на І ступені агульнай сярэдняй адукацыі патрабуе развіццё моўнай асобы, яе здольнасцей і творчага патэнцыялу, неабходных для актыўнай дзейнасці, сацыяльнага самавызначэння і самарэалізацыі.

Мэта навучання – авалоданне навучэнцамі камунікатыўнымі уменнямі і навыкамі, неабходнымі для эфектыўнага выкарыстання мовы ў розных сітуацыях зносін, развіццё іх творчага патэцыялу, далучэнне праз мову да культурных традыцый беларускага народа [5, с.34].

Ва ўмовах сучаснага навучання, у аснову якога пакладзена фарміраванне моўнай, маўленча-камунікатыўнай, лінгвакультуралагічнай і сацыякультурнай кампетэнцый, дзе рэалізуецца особасна арыентаваны падыход, выкарыстанню сродкаў, якія будуць садзейнічаць павышэнню матывацыі да вывучэння дадзенага вучэбнага прадмета, на мой погляд, трэба ўдзяляць асаблівую увагу. Тым больш, што беларуская мова, на жаль, перастала быць асноўным сродкам зносін паміж людзьмі, што жывуць у Беларусі. Таму мову трэба адраджаць, выхоўваць у дзяцей станоўчыя адносіны да вывучэння беларускай мовы не проста як вучэбнага прадмета, а як часткі нацыянальнай культуры, пачынаючы яе вывучэнне ў маленстве, а працягваючы ў школе, робячы гэта прыгожа, цікава, займальна.

Таму, на маю думку, мэтазгодна пры навучанні аддаваць перавагу метадам і прыёмам, накіраваным на актывізацыю і аптымізацыю вучэбна-выхаваўчага працэсу, развіццё пазнавальных і творчых магчымасцей вучняў, стварэнне “сітуацыі поспеху” для кожнага вучня, робячы гэта, па магчамасці, на кожным этапе вучэбных заняткаў [8, с. 6].

**1.3. Мэты вопыту**

Апісанне сістэмы работы, скіраванай на павышэнне вучэбнай матывацыі вучняў да вывучэння беларускай мовы праз выкарыстанне разнастайных метадаў і прыёмаў.

**1.4. Задачы вопыту**

* Адабраць метады і прыёмы, скіраваныя на фарміраванне станоўчай матывацыі да вывучэння беларускай мовы.
* Апрабіраваць сістэму работы па выкарыстнні актыўных спосабаў вучэбнай дзейнасці вучняў на розных этапах урока.
* Прааналізаваць эфектыўнасць прымянення разнастайных метадаў і прыёмаў у працэсе ацэньвання вучэбных дасягненняў вучняў.

**1.5. Працягласць работы над вопытам**

Работа па тэме вялася на працягу трох гадоў.

**2. Апісанне тэхналогіі вопыту**

**2.1. Вядучая ідэя вопыту**

Матывацыя – гэта ўнутраная псіхалагічная характарыстыка асобы, якая знаходзіць выраз у знешніх праявах, у адносінах чалавека да навакольнага свету, разнастайным відам дзейнасці.

Дзейнасць без матыва або са слабым матывам ці зусім не ажыццяўляецца, ці аказваецца няўстойлівай. Ад таго, як адчувае сябе вучань ў пэўнай сітуацыі, залежыць аб’ём намаганняў, якія ён прыкладае да сваёй вучобы. Таму важна, каб працэс навучання вызываў унутранае пабуджэнне да ведаў, напружанай разумовай працы.

Развіццё школьніка будзе больш інтэнсіўным і выніковым, калі ён уключаны ў дзейнаць, што адпавядае зоне яго бліжэйшага развіцця, калі вучэнне будзе выклікаць станоўчыя адносіны, а педагагічнае ўзаемадзеянне ўдзельнікаў навучальнага працэсу будзе давяральным і ўзмацняючым ролю эмоцый.

Звычайна ў школу дзіця прыходзіць станоўча матываваным. Каб у яго не зніклі станоўчыя адносіны да школы, намаганні настаўніка, на мой погляд, павінны быць накіраваны на фарміраванне ўстойлівай матывацыі дасягнення поспеху, з аднаго боку, і развіццё вучэбных інтарэсаў – з другога.

Гэтаму садзейнічаюць наступныя ўмовы:

- асобасныя якасці настаўніка;

- змест вучэбнага матэрыялу (з улікам узроставых магчымасцей вучняў);

- метады і прыёмы навучання [3].

**2.2. Апісанне сутнасці вопыту**

Для таго, каб павысіць матывацыю вучняў да вывучэння прадмета, неабходна выкарыстоўваць разнастайныя метады арганізацыі і ажыццяўлення вучэбнай дзейнасці:

- славесныя;

- наглядныя і практычныя метады;

- рэпрадуктыўныя і пошукавыя метады;

- метады самастойнай работы і работы пад кіраўніцтвам настаўніка;

Адна са складаючых частак матывацыі – уменне ставіць мэту, вызначаць зону бліжэйшага развіцця, разумець, навошта выконваць тое або іншае дзеянне, напрыклад, разумець, навошта пісаць граматна. Мэта, пастаўленая настаўнікам, павінна стаць мэтаю вучня. Для пераўтварэння мэты ў матывы-мэты вялікае значэнне мае усведамленне вучнем сваіх поспехаў, прадвіжэнне наперад.

Разгледзім канкрэтныя метады і прыёмы, якія можна выкарыстоўваць на розных этапах урока для павышэння станоўчай матывацыі вучняў, памятаючы аб псіхалагічных асаблівасцях вучняў малодшага школьнага ўзросту, гэта значыць робячы акцэнт на наглядныя, гульнёвыя і пошукавыя метады навучання:

**1. Арганізацыйна-матывацыйны этап**

Нездарма дадзены этап ўрока так называецца. Яго мэта – арганізаваць вучняў, матывавацьна плённую працу, стварыць асаблівы эмацыянальны і псіхалагічны настрой. Для гэтага можна выкарыстоўваць ***вершаваныя радкі***, напрыклад:

*Весела звініць званок,
Яго голас нам знаёмы,
Запрашае на ўрок
Беларускай мовы!*

Накіраваць дзяцей на добрую працу можна таксама з дапамогай ***асобных выказванняў, гульнёвых прыёмаў, сумяшчэнне іх з пэўнымі рухамі,*** напрыклад:

*- Празвінеў званок, пачаўся ўрок! Павярніцеся адзін да аднаго, паглядзіце ў вочкі, усміхніцеся. А зараз пакладзіце на далонь усе непрыемныя думкі, дрэнны настрой. Павярніцеся да акна і здзьмуйце ўсё непрыемнае, а ў класе пакіньце толькі добры настрой. А я вам жадаю поспехаў на ўроку.*

Карысным будзе таксама выкарыстанне ***займальных заданняў: галаваломак, крыжаванак, сканвордаў,*** напрыклад, настаўнік прапануе паразважаць над тым, што павінна быць у кожнага вучня, каб ён добра засвоіў матэрыял урока. Адказ можна знайсці, разгадаўшы галаваломку. (Дадатак 1)

Таксама ў сваёй практычнай дзейнасці часта выкарыстоўваю ***ацэначныя лісты***, якія раздаюцца вучням у пачатку ўрока. У іх адзначаны асноўныя віды дзейнасці на ўроку. На працягу ўрока дзеці ставяць сабе ў іх балы за выкананне заданняў, пры гэтым кожнае заданне мае свой кошт. У канцы ўрока балы падлічваюцца. Вучань можа аб’ектыўна ацаніць сябе, а настаўнік выставіць адзнаку за працу на ўроку.

**2.Актуалізацыя ведаў. Праверка дамашняга задання**

Пры праверцы дамашняга задання і актуалізацыі ведаў вучняў можна адыйсці ад традыцыйных спосабаў. Я ў сваёй дзейнасці пры праверцы дамашняга задання часта выкарыстоўваю самаправерку, узаемаправерку, разнастайныя гульнёвыя метады.

***Гульня "Запалі агеньчык"***

Уставіць у словы прапушчаныя літары, тым самым запаліўшы ў іх агеньчыкі. Займальная форма дадзенай гульні садзейнічае павышэнню цікаўнасці да звыклай формы работы.

***Прыём “Закончы сказ”.*** Настаўнік пачынае сказ, а вучні павінны яго закончыць. Гэты прыём таксама добра працуе і ў канцы ўрока, падчас падвядзення вынікаў урока. (Дадатак 1)

***Гульня «Правільна*** *—* ***няправільна» (другая назва “Так” ці “Не”).*** Вучні павінны даць станоўчыя ці адмоўныя адказы на пытанні па тэме. Часам мы робім гэта пісьмова з выкарыстаннем умоўных абазначэнняў (+ ці – ), а часам вусна з выкарыстаннем пэўных рухаў (хлапок ў далоні – так, тупат нагамі – не). (Дадатак 1)

**Стварэнне сітуацыі поспеху** на дадзеным этапе дапамагае заматываваць вучняў на актыўную працу на ўроку. У час франтальнага апытання мэтазгодна навучыць дзяцей пачынаць свой адказ словамі “Я ведаю, што…”. Гэты прыём, на мой погляд, садзейнічае росту ўпэўненасці вучняў у сабе і сваіх ведах.

**3. Арфаграфічная размінка / слоўнікавая работа**

Лічу гэты этап урока беларускай мовы самым цікавым, бо на ім можна выкарыстоўваць самыя разнастайныя практыкаванні займальнага і творчага характару, якія будуць садзейнічаць пашырэнню слоўнікавага запасу вучняў, развіццю звязнага маўлення, раскрыццю ўнутранага патэнцыялу вучняў. На дадзеным этапе ўрока можна выкарыстоўваць наступныя прыёмы:

***Гульнёвыя прыёмы “Выбяры літару з прапанаваных”, “Знайдзіце «лішнія» словы”,*** якія развіваюць у вучняў уважлівасць.

***Гульня «Гэта добра ці дрэнна?».*** Адбываецца з выкарыстаннем метада дыспута, калі вучні вучацца адстойваць сваё меркаванне, абгрунтоўваць сваю думку, прыводзіць аргументы ў яе карысць. Добра працуе дадзены метад на ўроках развіцця мовы, калі вядзецца размова пра поры года, з’явы прыроды.

Як паказвае практыка, вельмі добра дзейнічае ***метад «Загадкавы дыктант».*** Яго можна выкарыстоўваць пры замацаванні вывучаных слоўнікавых слоў, пры гэтым словы можна аб’яднаць агульнай тэматыкай, звязанай з тэмай урока. Напрыклад, гэта могуць быць тэмы “Лясныя жывёлы”, “З’явы прыроды”, “Месяцы”, “Прафесіі”. (Дадатак 1)

Вельмі дзейсным з’яўляецца ***прыём "Лаві памылку".***На дошцы запісаны слоўнікавыя словы (з памылкамі). Вучні чытаюць іх і знаходзяць дапушчаныя памылкі. Затым запісваюць у сшыткі без памылак і могуць, напрыклад, зрабіць яшчэ пераклад на рускую мову. Але гэты прыём нельга выкарыстоўваць часта, бо вучні могуць запомніць няправільныя формы ўжывання слоўнікавых слоў.

Ва ўмовах, дзе адбываецца навучанне на дзвюх мовах, вельмі карыснай будзе ***гульня «Перакладчыкі».*** Настаўнік называе словы на рускай мове, а вучні перакладаюць іх на беларускую, можна і наадварот. Гульню можна таксама дапоўніць граматычным заданнем.

**4. Хвілінка чыстапісання**

На хвілінцы чыстапісання таксама карысна літары, словы, словазлучэнні і сказы для напісання прад’яўляць не ў гатовым выглядзе, а з выкарыстаннем цікавых і займальных заданняў. Напрыклад, карыстаючыся схемай, здагадайцеся, якую літару будзем пісаць на хвілінцы чыстапісання:



Стараюся падбіраць заданні для дадзенага этапа так, каб дадзены каліграфічны матэрыял быў звязаны з тэмай ўрока. Гэта могуць быць новыя слоўнікавыя словы, апорныя словы і тэрміны па тэме ўрока. Часам сумяшчаю чыстапісанне са слоўнікавай работай, з развіццём маўлення , калі вучні складаюць з запісанымі словамі словазлучэнні, сказы, а найбольш удалыя запісваюць ў сшыткі. Уводзячы новае слоўнікавае слова, стараюся знаёміць з этымалогіяй, паходжаннем назвы, ужываннем слова ў трапных выразах, фразеалагізмах. Раблю гэта з мэтай зацікавць дзяцей, выклікаць пазнавальны інтарэс, жаданне працаваць са слоўнікамі беларускай мовы.

**5. Паведамленне тэмы**

Найбольш рацыянальна будзе таксама не прад’яўляць тэму ў гатовым выглядзе, а паспрабаваць гэта зрабіць вучням самастойна, з дапамогай арганізацыі пошукавай дзейнасці, напрыклад, з дапамогай выкарыстання прыёма ***“Сканворд”.*** Вучні знаходзяць словы, у якіх "схаваліся" ў ім, аналізуюць тое, што іх аб’ядноўвае і прыходзяць да вываду, якой будзе тэма урока. Напрыклад, можна выкарыстаць сканворд па тэме “Тэкст”. (Дадатак 1)

Таксама можна прапанаваць **крыжаванку,** у якой загаданы слоўнікавыя словы, а ключавым словам у ёй з’яляецца тэма ўрока, напрыклад, назоўнік, дзеяслоў, тэкст і інш. (Дадатак 1)

**6. Вывучэнне новага матэрыялу**

Пры вывучэнні новага матэрыялу, як паказвае ўласная практыка, найбольш карыснымі будуць метады праблемнага навучання.

Сутнасць **метада стварэння праблемнай сітуацыі** заключаецца ў тым, каб падвесці дзяцей да адкрыцця новага, стварыць сітуацыю пошука. Гэта можна зрабіць праз фармуліраванне праблемных пытанняў, задач, заданняў пошукавага характару: пытанні, у якіх сутыкаюцца супярэчнасці; пытанні на ўстанаўленне падабенства і адрознення. Чым менш відавочна гэта падабенства ці адрозненне, тым цікавей яго знаходзіць [4].

**7. Замацаванне матэрыялу**

На этапе замацавання на ўроку беларускай мовы ў пачатковай школе, на мой погляд, мэтазгодна выкарыстоўваць займальныя практыкаванні, творчыя заданні, сумяшчаючы іх з нагляднымі метадамі навучання. Гэта дазваляе, з аднаго боку, зрабіць дадзены этап урока больш цікавым, а, з другога, – замацаваць, паўтарыць вывучаныя правілы. Напрыклад:

***Гульня «Цягнік слоў»*** (малюнак вагонаў на дошцы). Можна «засяліць» ў вагоны назоўнікі ці прыметнікі ў адпаведнасці з іх родам або лікам, дзеясловы ў адпаведнасці з іх часам, словы розных часцін мовы адносна іх марфемнага састава. Як паказвае практыка, гэтая гульня вельмі падабаецца вучням, дорыць ім станоўчыя эмоцыі. (Дадатак 1)

***Гульня “Ты пісьменнік”.*** Гэты метад дазваляе ўзбагагачаць слоўнікавы запас вучняў, развіваць звязнае маўленне вучняў. Так можна прапанаваць дапоўніць прапанаваны тэкст прыметнікамі. А можна скласці невялікае паведамленне па тэме ўрока. (Дадатак 1)

**8. Падвядзенне вынікаў. Абагульненне**

Мне ў сваёй практычнай дзейнасці на дадзеным этапе ўрока (можна таксама ў пачатку вучэбнага занятку на этапе актуалізацыі ведаў) вельмі падабаецца выкарыстоўваць невялікія ***тэставыя заданні***, якія ў другім класе вучні выконваюць пад кіраўніцтвам настаўніка, а пачынаючы з трэцяга – самастойна. Правяраць правільнасць выканання задання можна наступным чынам: калі настаўнік зачытвае правільныя адказы, а вучні выконваюць самаправерку. А можна даць ключ, напрыклад, запісаўшы яго на дошцы ці раздаўшы кожнаму вучню або ў парах ці групах. Гэта дазваляе хутка, аператыўна праверыць узровень засваення вучэбнага матэрыялу па тэме і дапаможа аб’ектыўна ацаніць веды вучняў. Напрыклад, можна выкарыстоўваць тэст па тэме “Часткі слова”, “Назоўнік”, “Прыметнік”, “Дзеяслоў”. (Дадатак 1)

Прывесці веды вучняў у сістэму, абагулніць вывучанае дапамагае таксама метад складання ***кластараў***. Асабліва карыснымі яны будуць ў канцы вывучэння такіх вялікіх раздзелаў праграмы, як “Часціны мовы”, “Склад слова”.

**9.Рэфлексія**

На этапе рэфлексіі важна прааналізаваць эмацыянальны стан вучняў, выкарыстоўваючы разнастайныя метады:

***“Рэфлексіўная мішэнь”*** – на дошцы размяшчаецца мішэнь (ці раздаецца ў міні-фармаце кожнаму вучню), у яе сектары запісваюцца рэфлексіўна-ацэначныя суджэнні у адносінах да актыўнасці , узаемадзеяння, задавальнення ад працы на уроку, унутранага стану вучня, а дзеці “страляюць”, робячы адзнаку “+”. Пасля ўсіх “выстралаў” падводзяцца вынікі работы.

***Гульня «Рукавічка».*** Дзеці перадаюць рукавічку, настаўнік кажа: «Стоп!», – той, хто трымае рукавічку ў руках, называе словы, якія перадаюць яго настрой (вясёлы, радасны, сумны і г. д.).

Добра дзейнічае і прыём ***“Закончы сказ”:***

*- Я не ведаў, што…*

*- Мяне здзівіла…*

*- Самым цікавым было…*

*- Аб гэтым я хачу падзяліцца з бацькамі…*

Вельмі падабаюцца вучням урокі, усе заданні на якіх аб’яднаны агульнай тэматыкай, напрыклад, прысвечаныя Беларусі, пэўнай пары года, лесу і яго жыхарам і інш., а таксама ўрокі ў займальнай форме, напрыклад, у выглядзе падарожжа. Канешне, яны патрабуюць асаблівай падрыхтоўкі і не могуць праходзіць пастаянна. Аднак час ад часу такія ўрокі, якія дораць вучням захапленне ад радасці адкрыцця новага, проста неабходна праводзіць з вучнямі.

Выбар тых ці іншых метадаў навучання залежыць ад тэматыкі урока, тыпу і формы ўрока, месца яго ў праграме, ўзроўня падрыхтаванасці вучняў. Пералічаныя сродкі навучання, безумоўна, не з’яляюцца адзінымі, іх арсенал вельмі вялікі. Але галоўнае, каб настаўнік ўсімі магчымымі спосабамі імкнуўся зацікавіць дзяцей, уключыць іх ў актыўную пазнавальную дзейнасць, перадаць хараство і мілагучнасць роднай мовы, запаліць у іх сэрцах “агеньчыкі” захаплення яе прыгажосцю.

**2.3.Выніковасць і эфектыўнасць вопыту**

Метады і прыёмы, якія я выкарыстоўваю на ўроках мовы, даюць магчымасць стварыць “сітуацыю поспеху”, спрыяюць павышэнню матывацыі да вывучэння беларускай мовы.

Асноўнымі параметрамі выніковасці педагагічнай дзейнасці па дадзенаму вопыту з’яўляецца: устойлівая пазнавальная цікавасць вучняў да вучэбнага прадмета, станоўчая дынаміка ўзроўню навучанасці, якасная дынаміка матывацыі вучэбнай дзейнасці (Дадатак 3).

**Заключэнне**

Выкарыстанне разнастайных метадаў і прыёмаў на вучэбных занятках па беларускай мове дазволілі мне зрабіць пэўныя высновы:

1. Іх ужыванне з’яўляецца эфектыўным спосабам для павышэння матывацыі вучняў да працэсу навучання, падахвочвае іх працаваць сістэмна.
2. Гэта надзейны сродак арганізацыі дзейнасці вучняў на розных этапах урока беларускай мовы.
3. Напрацаваны метадычны матэрыял дазваляе мне рабіць ўрокі беларускай мовы больш цікавымі і займальнымі, павышае актыўнасць вучняў, дазваляе аб’ектыўна ацэньваць вучэбныя дасягненні.

Назіранні паказваюць, што ў многіх вучняў вырасла цікавасць да ўрокаў беларускай мовы. Аб гэтым сведчаць актыўны ўдзел вучняў у розных пазакласных мерапрыемствах, якія праводзяцца ва ўстанове адукацыі на роднай мове (гульнёвая праграма “Гучы, родная мова”, свята “Калядны фэст”, конкурсы чытальнікаў вершаў на беларускай мове рознай тэматыкі), удзел у раённых дыстанцыйных алімпіядах, у конкурсе “Буслік”.

Станоўчыя вынікі вопыту сведчаць пра неабходнасць далейшай работы ў дадзеным накірунку: удасканальванне вопыта, папаўненне і пашырэнне метадычнай капілкі новымі матэрыяламі і распрацоўкамі па тэме; стварэнне электроннага дапаможніка “Метады і прыёмы павышэння вучэбнай матывацыі вучняў на ўроках беларускай мовы ў пачатковай школе”.

З радасцю падзялюся ўласным педагагічным вопытам з другімі педагогамі, якія таксама зацікаўлены ў неабходнасці павышэння матывацыі да вывучэння беларускай мовы ва ўстановах з рускай мовай навучання.

**Літаратура**

1. Антонава, Н.У. Беларуская мова: план-канспект урокаў: 1 клас/ Н.У.Антонава, Г.А.Галяш – Мінск: Аверсэв, 2017. – 144 с.

2. Арифуллина,С.А.Формы  и  методы  повышения  мотивации  учащихся к обучению [Электронный ресурс]  Арифуллина С.А. – Режим доступа: http://[www.nsportal.ru](http://www.nsportal.ru) –Дата доступа: 09.02.2018.

3. Карп, Т.В. Учебная мотивация младших школьников. Методы и средства повышения мотивации к учению. [Электронный ресурс]  – Т.В Карп. – Режим доступа: http://[www.nsportal.ru](http://www.nsportal.ru) –Дата доступа: 09.02.2018.

4. Корней, М.И. Приемы и методы повышения мотивации к обучению / М.И. Корней – Субочи, 2017 – 11 с.

5. Учебные программы для учреждений общего среднего образования с русским языком обучения и воспитания. – Минск: Национальный институт образования, 2017 – 108 с.

6. Шпакоўская, Г.Б. Мова – наша спадчына. Урокі беларускай мовы ў 3 класе: І паўгоддзе: для устаноў агул. сярэд. адукацыі з рус. мовай навучання / Г.Б. Шпакоўская , Т.В.Басалыга – Мінск: Пачатковая школа, 2014 – 72 с.

7. Шпакоўская, Г.Б. Мова – наша спадчына. Урокі беларускай мовы ў 4 класе: ІІ паўгоддзе: для шк. з рус. мовай навучання / Г.Б.Шпакоўская – Мінск: Пачатковая школа, 2011 – 88 с.

8.Якуба, С.М. Беларуская мова ў 3 класе: вучэб.-метад. дапам. для настаўнікаў устаноў агул. сярэд. адукацыі з рус. мовай навучання / С.М.Якуба. – 2-е выд. перапрац. – Мінск : Нац. ін-т адукацыі, 2013. – 168 с.

**Дадатак 1**

**Прыём "Зарадка"**

* прысесці на кукішкі – дрэнны настрой, няма жадання працаваць;
* стаяць з апушчанымі рукамі – добры настрой, але ёсць невялікае хваляванне;
* рукі ў гары, падняцца на дыбачках – выдатны настрой, упэўненасць у сваіх сілах.

– Што павінна быць у кожнага вучня, каб ён добра засвоіў матэрыял урока. Адказ можна знайсці, разгадаўшы галаваломку.

(Увага, упэўненасць, зацікаўленасць, засяроджанасць)

**Гульня «Правільна** — **няправільна» («Так ці не») .**

– Прыметнік – частка слова. (Не.)

– Прыметнік – часціна мовы. (Так.)

– Прыметнік абазначае прадмет. (Не.)

– Прыметнік абазначае прымету прадмета. (Так.)

– Прыметнік адказвае на пытанні: «які?», «якая?», «якія?», «якое?». (Так.)

**Прыём “Закончы сказ”.**

1. Сказ выражае... (закончаную думку).

2. Сказы складаюцца... (са слоў).

3. Словы ў сказе звязаны... (па сэнсе).

4. Межы сказа вызначаюцца... (інтанацыйна).

5. Першае слова сказа пішацца... (з вялікай літары).

6. У канцы сказа можа стаяць... (кропка, клічнік, пытальнік).

**Гульня «Адзін — многа, многа — адзін».**

Замяніце адзіночны лік дзеясловаў множным і наадварот.

Івалга свішча – ...

Салавей пяе – ...

Дзятлы стукаюць – ...

Камары пішчаць – ...

**Метад «Загадкавы дыктант».**

1. У Белавежскай пушчы,

У цішыні дубоў,

Як сімвал Беларусі,

Жывуць гурты... (зуброў).

2. Яго завыванне

Пачуеш здалёк.

На выгляд сабака,

У сапраўднасці — ... (воўк).

3.Гэты звер жыве ў вадзе,

Ён — жывёла-гідра,

Харчавацца любіць рыбай

Забіяка... (выдра).

4.Яліна з дуплом

Расце ля прыгорка.

Вяртлявая ў ім

Кватаруе... (вавёрка).

**Прыём "Лаві памылку".** Словы для прыкладу: звінець, воблако, заўжды, пошта, чісціня, чаромуха, пенал.

**Гульня «Размалюй слова».** Падабраць прыметнікі да кожнага назоўніка.

-Не проста яблык, а... (спелы, румяны, салодкі) яблык.

-Не проста сукенка, а... (новая, рознакаляровая, прыгожая) сукенка.

-Не проста воблака, а... (белае, пушыстае) воблака.

-Не проста мова, а... (мілагучная, родная) мова.

 **Сканворд па тэме “Тэкст”**

|  |  |  |  |  |  |
| --- | --- | --- | --- | --- | --- |
| п | а | ч | а | т | а |
| с | т | э | м | а | к |
| к | а | н | ц | о | ў |
| а | т | э | к | с | т |
| з | а | г | а | л | о |
| д | у | м | к | а | в |

**Крыжаванка па тэме “Займеннік”**

1.Першы склад – асабовы займеннік, другі – пачатак ліку пры хадзьбе на месцы.

2.Першы склад – першы склад слова рама, другі – асабовы займеннік. 3.Слова з асабовым займеннікам, якое ўказвае на месца перамяшчэння многіх птушак у выніку змен пор года.

4.Якія два асабовыя займеннікі перашкаджаюць руху на дарозе?

5.Першы склад – асабовы займеннік, другі – хуткі рух.

6.Першая частка – асабовы займеннік, другая – светлая частка сутак.

7.Займеннік 3 асобы множнага ліку.

8.Падабраць сінонім, у складзе якога будзе асабовы займеннік да слова працаўнік.

9.Першы склад – асабовы займеннік, другі – месца, дзе сушаць зерне.

Па вертыкалі пад лічбай 10 павінна атрымацца ЗАЙМЕННІК.

**Гульня «Цягнік слоў»**(малюнак вагонаў на дошцы)

* «Засяліце» ў вагоны назоўнікі ў адпаведнасці з іх родам. парта, вучань, настаўніца, дрэва, вучаніца, воблака, вецер, хмара, снег, дошка, лядзяш, сонца.

**Гульня “Ты пісьменнік”.** Уставіць у сказы падыходзячыя па сэнсе прыметнікі.

**Вожык**

* У\_\_\_\_\_\_\_\_\_\_\_дні будуе сабе вожык \_\_\_\_\_\_\_\_\_\_\_\_зімоўе. Нара ў вожыка пад\_\_\_\_\_\_\_\_пнём. Днём і ноччу цягае ён у нару лісце і мох. Хутка прыйдзе \_\_\_\_\_\_\_\_\_\_\_\_\_\_ зіма. Накрые яго нару \_\_\_\_\_\_\_\_\_\_\_\_\_\_\_ гурбай.

Пад \_\_\_\_\_\_\_\_\_\_\_\_\_ гурбай, як пад \_\_\_\_\_\_\_\_\_\_\_\_\_ коўдрай, цёпла вожыку.

**Гульня «Што гэта?»**

— Дапішыце канчаткі прыметнікаў. Напішыце назвы прадметаў, для якіх характэрны гэтыя прыметы.

**Тэст па тэме “Часткі слова”**

1. Корань – гэта...

а) агульная частка роднасных слоў;

б) зменная частка роднасных слоў;

в) частка слова, без якой слова можа існаваць;

г) частка слова, без якой слова не можа існаваць;

д) частка слова, якая выражае асноўнае лексічнае значэнне слова;

2. Канчатак — гэта...

а) апошні гук слова;

б) апошнія два гукі слова;

в) зменная частка слова, якая знаходзіцца ў канцы слова.

3. Прыстаўка — гэта...

а) зменная частка слова;

б) пастаянная частка слова, якая стаіць перад коранем.

4. Суфікс — гэта...

а) частка слова, якая стаіць пасля кораня;

б) частка слова, якая можа стаяць перад коранем або пасля яго.

**Дадатак 2**

**КАНСПЕКТ ЎРОКА Ў 1 КЛАСЕ**

**Тэма: Я і мая сям’я. Асабістая гігіена**.

**Мэта:** вучыць адрозніваць на слых беларускае маўленне ад рускага, распазнаваць і вымаўляць гук [ц'] і словы з ім; пазнаёміць з лексікай, якая абазначае прадметы асабістай гігіены; фарміраваць уменні асэнсавана ўспрымаць беларускую мову на слых, адказваць на пытанне, карыстаючыся словамі самога пытання, правільна і дакладна ўжываць словы пры канструяванні сказаўпаўзоры; прывучаць вучняў да акуратнасці.

**Абсталяванне**: падручнікі, сшыткі, простыя алоўкі.

**Ход урока**

**І. Арганiзацыйны момант**

Весела гучыць званок.

Яго голас вам знаёмы.

Запрашаю на ўрок

Беларускай мовы.

**ІІ. Актуалiзацыя ведаў**

***1.Загадкi:***

Дом-палац стаiць высокi,

Нашых ведаў там вытокi,

Расце, свецiцца наўкола,

Ну, вядома, гэта … (Школа)

Каляровыя браткi

Носяць з дрэва кажушкi.

Мы завострым iм галоўкi,

Каб маглi пiсаць … (Алоўкi)

Знаюўсiх i ўсiхвучу,

А сам заўжды маўчу. (Падручнiк)

У школьным ранцы я ляжу.

Як ты вучышся скажу. (Сшытак)

Па зялёным полi зайчык

Скакаў туды-сюды.

Пасля сябе пакiнуў

Бялюткiя сляды. (Крэйда)

Кнiжкамi набiтыя,

На замкi закрытыя,

Паселi на плечы

Школьнай малечы. (Ранцы)

***2. Гульня «Перакладчыкi»***

Спасибо –

Пожалуйста –

Учитель –

Ученик –

Ученица –

***3.«Назавi слова»***

Вучнi выцягваюць са скарбонкi малюнкi, выявы на якiх яны павiнны назваць па-беларуску: цукерка, бурак, аловак, ручка, агурок, сшытак, падручнік.

**ІІІ.Маўленчая размінка (вымаўленне гука [ц’])**

— Сёння пазнаёмімся з гукам беларускай мовы, якога няма ў рускай мове.

***1) Паслухайце верш і вылучыце словы з гукам - гукам [ц']:***

Брудным быць не хоча коцік:

Мые спінку і жывоцік.

Мые лапкі, хвосцік мые...

Вучаць коціка малыя:

— Станеш чыстым, коце мілы,

Калі будзеш мыцца з мылам. В. Гардзей.

***2) Дагаворвайце склад, які вымаўляецца ў пачатку:***

 Цы-цы-цы — дзеці малай...(цы)

 Ці-ці-ці — трэба нам іс.(ці)

 Цэ-цэ-цэ — аловакў ру...(цэ)

Це-це-це — кветачка цві...(це)

(Кожны радок пасля дагаворвання паўтараецца поўнасцю хорам і выбарачна індывідуальна.)

**IV. Вывучэнне новай тэмы**

Дамінуючы лексічны матэрыял: асабістая гігіена, люстэрка, расчоска, насоўка, ручнік, мыла, грэбень, шыя, галава, твар, вочы, вушы, выціраць твар ручніком, я мыюся, выціраюся, прычэсваюся, апранаюся.

1. — Паслухайце верш пра дзяўчынку Танечку і скажыце, што яна ўжо навучылася рабіць?

— Хадзі, будзем апранацца...

— Я сама! Я сама!

— Хадзі, будзем умывацца...

— Я сама! Я сама!

— Дык хадзі хоць прычашу я...

— Я сама! Я сама!

— Вось умеліца якая

— Наша Танечка малая! І. Муравейка.

— Адкажыце на пытанне: што ж Танечка навучылася рабіць?

***2)Работа па падручнiку. (с.20)***

— Разгледзьце малюнак. Паслухайце верш i скажыце, што адбывалася.

Гуртам мылi свiнку (пакажыце на малюнку),

Вушкi адмывалi (пакажыце),

З лейкi палiвалi (пакажыце),

Выцiралi ручнiком (пакажыце),

А яна ад нас бягом.

Лужына знайшлася,

У гразi уляглася. (Т.Кляштарская)

— Што рабiлi дзецi?

— Цi трэба прывучаць да акуратнасцi свiнку?

— Каму трэба выконваць правiлы асабiстай гiгiены?

— Сапраўды, самастойныя людзі захоўваюць (соблюдают) правілы асабістай гігіены. Зараз даведаемся, як называюцца рэчы, якія ў гэтым дапамагаюць.

***3) Разгледзьце малюнкі ў сшытку.*** Я буду называць прадмет, а вы злучыце яго алоўкам з адпаведным малюнкам, на якім відаць, як гэты прадмет выкарыстоўваецца (используется): мыла, расчоска (ці грэбень), люстэрка, насоўка, ручнік.

— Адкажыце на пытанні і праверце, ці правільна вы выбралі малюнкі:

— Чым хлопчык мые рукі?

— Чым дзяўчынка расчэсвае валасы?

— У што яна глядзіцца?

— Чым хлопчык выцірае твар?

— Што мама дае дзяўчынцы?

— Для чаго насоўка? Здагадайцеся па назве прадмета.

***4) Паслухайце верш*** і запомніце, як па-беларуску называюцца часткі цела.

У кране чыстая вадзіца,

Мы пад кранам любім мыцца.

Мыем вушы, мыем ручкі,

Мыем носік, вочкі-сплючкі,

Шчочкі мыем, шыю мыем

Пахкім мылам, пахкім мылам. У. Карызна.

— Пералічыце, што мыюць дзеці?

 — Назавіце гэтыя ж словы без ласкавага адцення.

 (Апошнія чатыры радкі завучваюцца на памяць і вымаўляюцца хорам з адпаведнымі рухамі.)

**V. Замацаванне**

1. Сёння казачнік Бай прапануе нам паслухаць казку «Лясная аптэка».

**1.Работа па падручніку**

***Падрыхтоўка да слухання казкі, прагназаванне зместу***

— Разгледзьце малюнкі. Назавіце герояў казкі па-беларуску.

— Што прадаюць у аптэцы?

— Хто працаваў у аптэцы?

— Якія звяры прыйшлі па лекі?

— Што адбывалася?

— Паслухайце казку і скажыце, чаму аптэкаркі прагналі ваўка.

***Слуханне тэксту***

“Тук-тук-тук” –

Пастукаў дзяцел.

— Калі ласка,

— Адчыняйце!..

Захварэў

Мой сын маленькі-

І яму патрэбны

Лекі.

Ён тры дні

Ляжыць у ложку,

Бо сабе

Параніў ножку.

Дрэнна спіць,

Не есць нічога.

Нам патрэбна

Дапамога!

— Не хвалюйся,

Бедны Дзяцел!

Будзе лётаць

Сын па хаце.

Мазь ад ранаў

I бінты

Уратуюць

Ад бяды!..

Так аптэкаркі-вавёркі

Саладзілі

Смутак горкі.

Птах панёс

Дамоў з аптэкі

Словы шчырыя

I лекі.

А пасля

Прыйшоў Мядзведзь:

— Мой жывот

Пачаў балець.

Я, відаць,

У нашым лесе

Зноў малінаю

Аб'еўся...

— Трэба, Мішка,

Ведаць меру

I такому

Кавалеру.

Ты не хмурся

I не злуйся,

А настоем

Пачастуйся!

Мішка лекі

Праглынуў —

І дадому сігануў.

I зароў ён,

Ідучы:

— Дзякуй,

Добрыя ўрачы!..

На парозе —

Шэры Воўк.

Ён зубамі

Шчоўк ды шчоўк.

— Я да вас

Сюды прыйшоў

Па лякарства

Для зубоў.

Дома... зайцам

Падавіўся! —

Воўк ад болю

Пакрывіўся.

— Нашы лекі

Толькі лечаць.

Нашы лекі

Не калечаць!..

Зайца

 Выпусці на волю!

А не то

Памрэш ад болю..

— Добра, добра!

Я гатовы

На любыя

Вашы ўмовы!.. —

Воўк панёсся

Без аглядкі —

Замільгалі

Толькі пяткі...

І ў жыцці,

Не толькі ў казках,

Лечаць нас –

Спагада, ласка.

А ваўчыная

Варожасць

Анідзе не дапаможа!

***Суразмоўніцтва па змесце казкі.***

— Чаму ваверкі прагналі ваўка?

— На што паскардзіўся мядзведзь?

— Як аптэкаркі-ваверкі дапамаглі Дзятлу?

— Што, акрамя лекаў, можа вылечыць?

— Якую параду вымаглі б даць воўку? Паразважайце.

**VI. Вынік урока**

— Які гук беларускай мовы вучыліся вымаўляць?

— Назавіце словы з гэтым гукам.

— Якія рэчы патрэбныя для асабістай гігіены?

— Які эпізод казкі вам асабліва запомніўся?

— Закончыце сказы:

* Рукi i цела трэба мыць … мылам
* А выцiраць … ручнiком цi насоўкай
* Зубы мы павiнны часцiць… шчоткай
* Валасы расчэсваць… расчоскай
* I тады мы заўсёды будзем … чыстымi

***Загадкi:***

Лёг кiшэнь i вартую

Рову, плаксу i гразнулю,

Вытру iм я рэкi слёз,

Не забуду i пра нос.

(Насоўка)

Касцяная спiнка,

На брушцы шчацiнка,

Па плоце паскакала,

Увесь бруд павыганяла. (Зубная шчотка)

**VII.Рэфлексія**

На дошцы малюнкі з трыма кошыкамі, у дзяцей малюнкі з садавінай і гароднінай. “Пакладзіце” ў кошыкі свой ўраджай: калі вы добра працавалі, многаму навучыліся і ўсё атрымалася – ў вялікі кошык; калі не ўсё ўдавалася, але вы стараліся – ў сяэднні кошык; было цяжка, незразумела – ў маленькі кошык.

Падвядзенне атрыманых вынікаў

**Дадатак 3**

**Табліца паспяховасці навучання па беларускай мове ў 4 класе**

|  |  |  |  |  |  |  |  |
| --- | --- | --- | --- | --- | --- | --- | --- |
| № п/п | Прозвішча, імя вучня | 1 чвэрць | 2 чвэрць | 3 чвэрць | 4чвэрць | Гадавая | Дынаміка |
| 1. | Буднікаў М. | 6 | 6 | 6 | 6 | 6 | = |
| 2. | Вашкевіч А. | 6 | 7 | 7 | 8 | 7 |  |
| 3. | Вінакураў А. | 5 | 5 | 6 | 6 | 6 |  |
| 4. | Ладысюк А. | 5 | 5 | 6 | 6 | 6 |  |
| 5. | Метта А. | 9 | 9 | 9 | 9 | 9 | = |
| 6. | Мінгалёва П. | 7 | 8 | 8 | 8 | 8 |  |
| 7. | Салапонаў З. | 6 | 6 | 6 | 6 | 6 | = |
| 8. | Суетаў С. | 6 | 7 | 6 | 7 | 7 |  |
| 9. | Чамадураў З. | 3 | 4 | 4 | 4 | 4 |  |
| 10. | Шурпо Ю. | 6 | 6 | 5 | 6 | 6 |  |